
RAPORT DE SPECIALITATE

Subsemnatul Cardoşi Nicolae, director al Direcției de Asistență Socială Boldeşti-Scăeni, analizând Proiectului de Hotărâre privind modificarea Regulamentului de organizare şi funcționare al Direcției de Asistență Socială Boldeşti-Scăeni, constat că acesta a fost elaborat în conformitate cu prevederile:

- H.G. nr. 797 din 8 noiembrie 2017 pentru aprobarea regulamentelor cadru de organizare şi funcţionare ale serviciilor publice de asistenţa socială şi a structurii orientative de personal,

- art. 5 din Legea nr. 156/2023 privind organizarea activităţii de prevenire a separării copilului de familie, care stabileşte că, pentru prevenirea separării copilului de familie, serviciul public de asistenţă socială are obligaţia de a sprijini familia care se ocupă de creşterea şi îngrijirea unui copil care poate fi în risc de separare, dacă familia se află în situație de vulnerabilitate, în funcţie de situaţia economică, starea de sănătate, situația socială, nivelul de educație şi condiţiile de locuit ale acesteia,

- art. 118 din Legea nr. 272/2004 privind protecția şi promovarea drepturilor copilului, Republicată, care stabileşte atribuții clare în sarcina serviciului public de asistență socială în domeniul protecției copilului,
- H.C.L. nr. 39/13.03.2024 care modifică organigrama prin includerea mediatorului sanitar şi a referentului-consilier pentru romi în structura serviciului public de asistență socială,

- art. 96 din Legea nr. 196/2016 privind venitul minim de incluziune prin care se abrogă atât Legea nr. 416/2001 privind venitul minim garantat cât şi Legea nr. 277/2010 privind alocația pentru susținerea familiei.
Regulamentul de organizare şi funcționare al Direcției de Asistență Socială a fost aprobat prin Anexa nr. 1 la H.C.L. nr. 86 din 26.06.2018, anexă care a fost ulterior modificată prin H.C.L. nr. 176/18.12.2018 prin redenumirea compartimentelor şi stabilirea atribuțiilor principale în funcție de domeniul de activitate, în conformitate cu prevederile H.G. nr. 797/2017.

În urma controlului de fond efectuat de inspectori sociali din cadrul A.J.P.I.S. Prahova în perioada 13-15 mai 2024, prin procesul-verbal de control nr. 7769/15.05.2024 s-a dispus măsura revizuirii acestui regulament pentru conformarea cu prevederile Legii nr.156/2023 privind organizarea activității de prevenire a separării copilului de familie.
  
Pentru ducerea la îndeplinire a măsurii dispuse de inspectorii sociali şi pentru conformarea cu prevederile legale menționate anterior, consider că inițierea proiectului de hotărâre este necesară şi oportună.

